Organisation mod korruption vil følge op på en række politikeres løfter om at overholde regler om åbenhed, efter avisen Danmark har fortalt, hvordan 20 politikere i strid med reglerne ikke oplyser om bijob og økonomiske interesser.

Annonce

Åbenhed: Folketingspolitikere, der har lovet at rette op på deres brud på regler med åbenhed, vil den kommende tid have danske korruptionsjægere i hælene. Avisen Danmark kunne i lørdagsavisen fortælle, at 20 folketingsmedlemmerne i strid med reglerne ikke oplyser om økonomiske interesser og bijob. De oplyser ikke om eventuelle rejser, gaver, bijob og andre økonomiske interesser i hvervregistret, selvom det har været obligatorisk for alle politikere siden 2015. Mens flere politikere af princip ikke vil overholde reglerne om åbenhed, kaldte syv politikere det en forglemmelse og lovede at rette ind. Et løfte, som den danske afdeling af den internationale anti-korruptionsorganisation Transparency International, nu vil efterprøve. - Vi er glade for, at flere nu vil registrere sig. Vi gør så det nu, at vi de kommende uger tjekke, om de også sørger for at få meldt sig til og vil så glæde os over, at de kommer i registret, siger næstformand for Transparency International Danmark, Jesper Olsen.

Forstå sagen på to minutter 1. Avisen Danmark kunne lørdag fortælle, at 20 politikere i strid med reglerne ikke oplyser om eventuelle gaver, bijob, rejser og andre økonomiske interesser, da de ikke har tilmeldt sig hvervregistret. Også selvom det i 2015 blev obligatorisk for politikerne. 2. Der er ingen juridisk pligt for politikerne til at lade sig registrere. Folketingets formand, Henrik Dam Kristensen (S), forklarer, at det ville være grundlovsstridigt at tvinge politikere til at registrere sig, eller at udøve sanktioner mod dem, der ikke registrerer sig. 3. 7 af de 20 politikere forklarede, at de havde glemt at registrere sig og vil nu tilmelde sig hvervregistret hurtigst muligt. Andre fortalte dog, at de er principielt imod registret og ikke har tænkt sig at tilmelde sig. 4. Næstformand for Folketingets Præsidium, Karen Ellemann (V) vil hurtigst muligt tilmelde sig registret og fortalte i lørdagsavisen, at hun vil opfordre de øvrige regelbryder i Venstre til at registrere sig. På Twitter har SF's gruppeformand Jakob Mark skrevet, at SF's to manglende medlemmer i registret har tilmeldt sig, ligesom Konservatives gruppeformand Mai Mercado også skriver, at hun opfordrer de to manglende medlemmer af registret hos Konservative til at tilmelde sig. 5. På Folketingets hjemmeside kan man se hvilke oplysninger, folketingsmedlemmerne har givet til hvervregistret. Her kan man også se en liste over de politikere, som ikke har oplyst om økonomiske interesser. Du kan også se listen over de 20 politikere, der ikke havde tilmeldt sig registret, på dit lokale dagblads hjemmeside.

Annonce

Har sendt påmindelser

Han fortæller, at organisationen i oktober sendte en mail ud til alle de politikere, der i strid med reglerne ikke havde registreret sig. Folketingets formand, Henrik Dam Kristensen (S), har også tidligere gjort folketingsmedlemmerne opmærksom på, at de ikke overholder reglerne. Alligevel kunne avisen Danmark lørdag fortælle, at 20 folketingsmedlemmer fortsat ikke har registreret sig. Og det er kritisk, mener organisationen. - Der er ikke noget odiøst i at have forskellige private økonomiske interesser - det skal bare være offentligt. Det er vigtigt at vide, om nogen har en helt særlig interesse i det enkelte lovforslag, der bliver behandlet, mener Jesper Olsen, der dog ikke kan komme på et konkret eksempel, hvor politikere i hvervregistret er kommet med oplysninger, som har haft konkret betydning for deres habilitet i politiske sager. Til gengæld peger han på, at åbenhed om ministres økonomiske interesser blev relevant, da Jyllands-Posten i efteråret 2018 kunne afsløre, at et privat e-sportsfirma kom på regeringens finanslov, mens uddannelsesminister Tommy Ahlers (V) havde økonomiske interesser i virksomheden. Efterfølgende blev firmaet fjernet fra finansloven. I modsætning til folketingsmedlemmer kan en minister ikke undgå at oplyse om økonomiske interesser. Han mener i det hele taget, at der er brug for mere åbenhed i det politiske system. Han peger på, at en rapport fra Europarådets antikorruptions-organisation, Greco, i efteråret kritiserede Danmark for ikke at bekæmpe korruption blandt magthavere. For at rette op på det, har Greco blandt andet anbefalet, at man sikrer, at et folketingsmedlems personlige interesser skal kunne videregives på ad hoc-basis, hvis der opstår tvivl om disse i en aktuel sag, der behandles af Folketinget. Noget, der kunne sikres ved, at alle politikere registrerer økonomiske interesser, mener Jesper Olsen.

Annonce

Tvang strider med grundlov